  Туспуктэм: unatlib.ru Майя Бывальцева 12+ 22-тӥ но 23-тӥ куарусёнэ Удмуртиын историлы сӥзем документальной киноя фестиваль ортчоз. Покчиарняе 15 час 30 минутэ Йӧскалык лыдӟетъюртын ужрадэз усьтон радъяськоз. Со сярысь элькун тӧролэн но кивалтэтлэн пресс-службазы ивортӥз. Фестиваль улсын Удмуртиысь йӧскалык лыдӟетъюртын, Удмурт кун университетлэн лыдӟиськоннияз но Сарапулысь Н. К. Крупская нимо кар лыдӟиськонниын кунмылэн историяз бадӟым инты басьтэм вакытъёслы но адямиослы сӥзем фильмъёсты возьматозы. Учкисьёс картинаосты кылдытӥсьёслы, ӝутэм темаосъя ужась тодосчиослы-историкъёслы юанъёс сётыны быгатозы. « Историез тодын возён но кунмылэсь вашкалазэ гажаны дышетон – туж бадӟым кун ужпум. Фестиваль вордскем музъемез гажан мылкыд пыӵатыны, уж вылын патриот луыны дышетон понна инъет кылдытыны кулэ » Владимир Соловьёв, Удмуртиысь лулчеберетъя министр Фествиальын «Июнь 41-го. Без грифа секретно» фильмез (12+) возьматозы. Солы инъет луизы ӧжыт тодмо учыръёс, юри та картинаез лэсьтыны шуыса шараям ужкагазъёс. Учкисьёс нырысетӥ ож нуналъёстысовето кунлэн кивалтӥсьёсыныз ӵош  улозы. Кремьлын ужан минутъёсын, часъёсын но нуналъёсын возьматэмын. Тодосчилэн-литераторлэн Владимир Дальлэн улонэзлы но ужамезлы сӥземын «Владимир Даль. Жизнь в поисках клада» фильм (12+). Со ӟуч кылъя кыллюкам кылдытон понна 53 ар кылъёсты люказ. Быдӟым Атыкай ожлэн тужгес секыт вакытэзлы сӥземын «Самое главное в жизни. Блокада Ленинграда» картина (12+). Фильмез учкыса, валаны луоз, малы карез котыртӥзы, кинлы луыса сое тушмонлы ӧз сётэ. Озьы ик «В поисках Византии» (12+), «Петр Великий. История с французским акцентом» (12+), «Без срока давности. Брянский Бухенвальд» (12+) фильмъёсты возьматозы. Фестивальлэн радлыкеныз татын тодматскыны луоз. Тегъёс: Удмуртия кино история фестиваль Ижкар Сарапул  